VEGA præsenterer

**Emil Stabils bangers destabiliserer VEGA**

*Den århusianske rapper sætter ild til din fredagsfest den 27. marts, når han banker hits som ”Er det en fugl”, ”Allerede is” og ”Swimmingpool” afsted i Lille VEGA.*

Med tre DMA-nomineringer og ”Årets Nye Navn” til GAFFA Awards, har Emil Stabil sat en tyk streg under sin tilstedeværelse blandt de største på den danske musikscene lige nu.

I maj udgav den energiske rapper sin seneste single ”Lotteri”. Den nye sang, der er rapperens første udgivelse siden ”+1” fra 2017, er en attitudefuld og melodisk popsang, der handler om at se ud som om man har vundet i lotteriet. Singlen blev efterfulgt af ”En Sang”, hvor den danske rapper får besøg af Atlantas største trap-stjerne Gucci Mane.

Det stærke comeback blev afsluttet med årets store hiphop fest på Roskilde Festival og singlen ”Cut det op”, hvor han inkorporerer mumble-rap og sender referencer til amerikanske rappere som Lil Uzi Vert og Playboi Carti.

I 2014 hittede Emil Stabil viralt med landeplagen ”Er Det En Fugl”. Og året efter tog rapperen så springet fra undergrund til en plads blandt landets allerstørste. Det skete med debutep’en *Emil Stabil*, der hurtigt strøg til tops på album hitlisten.

Når Emil Stabil rammer scenen, er det med en rastløs hyper-energi, der ikke kan undgå at smitte af på et altid medlevende og med-svedende publikum. De tunge hiphop-beats kombineret med Emil Stabils laid back flow og skæve tekster starter med garanti en fest.

**Fakta om koncerten**Emil Stabil (DK)  
Fredag den 27. marts, 2020 kl 21.00  
Lille VEGA, Enghavevej 40, 1674 København V  
Billetpris 150 kr. + gebyr  
Billetsalget starter i dag via vega.dk og Ticketmaster.